钦定古今图书集成/明伦汇编/家范典/第016卷 > 《代河南裴尹请拜扫表》前人
## 钦定古今图书集成/明伦汇编/家范典/第016卷 > 《代河南裴尹请拜扫表》前人

臣某言：“臣闻天地之大，曲成于品物；臣子之心，无隐
于君父。下情上达，至化旁流。伏惟开元天宝圣文神
武应道皇帝陛下睿谋作圣，孝理奉天，苍生之愿不
违，皇极之慈广运不以。臣微劣无取，累擢大官，位高
尹京，职重居守。犬马陈力，未酬明主之恩；霜露感怀，
遽有私家之请。”臣某。〈中谢〉先臣坟墓，俯在近郊。顷岁
以来，阙仰拜扫。每至寒节，展臣情礼，晨往暮还，所职
无阙。又臣于坟茔立碑，恐其向就建树之际，获遂躬
亲。重泉承日月之光，举宗蒙雨露之泽，不胜罔极。